Carsten Hansen (S), 2003-12-19:
Det er ligesom, at hver gang vi skal tale erhvervsuddannelser, er det enten blevet så sent, at samtlige journalister er gået hjem, eller også er de til julefrokost som i aften, og det fortjener det her lovforslag jo i virkeligheden ikke.
Det er nok af alle de lovforslag, der bliver behandlet i forbindelse med finansloven her op til jul, det lovforslag, som er mest indgribende i den ret til uddannelse, vi plejer at være enige om her i parlamentet.
Man ændrer helt afgørende på nogle principper.
Man ændrer på det princip, at folk kan komme i gang med en uddannelse og kan færdiggøre deres uddannelse, men det skal altså ikke gælde for de unge mennesker, som kommer i erhvervsuddannelser.
Jeg har lige siddet og læst de sidste svar fra ministeren en gang til, og der er over 10.000, ja, næsten 11.000 unge mennesker, der står og venter på en skolepraktikplads.
Der er 7.000 godt og vel endda, knap 8.000, der er i skolepraktik i øjeblikket.
Derfor er det så alvorligt, at den aftale, vi i sin tid indgik under Schlüterregeringerne, nu fuldstændig falder væk.
Vi har så spurgt løbende under hele udvalgsbehandlingen, vi har stillet over 100 spørgsmål, om, hvad det er for en uddannelsesgaranti, der står tilbage.
Ja, den uddannelsesgaranti, der står tilbage, er vel i virkeligheden, at man kan få en trindelt uddannelse, eller som fru Marianne Jelved sagde, man kan få EUD+, hvis man er heldig, men EUD+ forudsætter jo, at alle på arbejdsmarkedet får halve erhvervsuddannelser eller trindelte erhvervsuddannelser, og i øvrigt skal man ud og konkurrere på et arbejdsmarked, hvor der i forvejen er ganske, ganske mange unge mennesker, der går arbejdsløse. Man spørger sig selv, hvordan man skal kunne komme i gang med den såkaldte EUD+, der i øvrigt bryder fuldstændig afgørende med vekseluddannelsesprincippet, samt jo fik præmie for at være verdens bedste uddannelse i 1999.
Derudover forsvinder uddannelsesgarantien.
Det betyder voldsomt meget for imaget for de faglige uddannelser, og det betyder i virkeligheden også utrolig meget for Danmarks velfærd, for Danmarks fremtid.
Det er uddannelser på en række af de her områder, hvor der er efterspørgsel efter de unge mennesker, når de færdiguddannede.
Vi spørger: Hvor skal de 3.000-4.000 unge mennesker, der ikke kan få sig en erhvervsuddannelse, gå hen, når de ikke kan komme i uddannelse, når de ikke kan komme i gang med en EUD+, fordi de ikke kan få det halve års arbejde?
Det svar, der er til dem, er, at man indfører yderligere adgangsbegrænsninger.
Svaret er, at man jager unge mennesker rundt i hele landet på et forstærket EMMA-kriterium.
Det er jo først og fremmest unge mennesker med en anden etnisk baggrund, det er voksne, og det er dem, der bliver ramt af denne katastrofale indgriben i rettigheden til at tage en afsluttet uddannelse.
Jeg forstår simpelt hen ikke, at De Radikale har skibet sig ind i det her.
Jeg forstår ikke, at man for at redde, som der har stået i nogle af svarene, vores produktionsskoler, går med til at lave en besparelse på 0,5 mia. kr. og fuldstændig smadre uddannelsesgarantien - især i forhold til de grupper, vi her taler om.
Det er øget adgangsbegrænsning, halve uddannelser,
og man jager de unge mennesker land og rige rundt for at finde sig en praktikplads.
Det er altså et forslag, som i den grad vender den tunge ende nedad, som i den grad betyder, at man sparer for at skaffe penge til finansministerens slunkne kasse, og der er i virkeligheden ingen, som efterspørger halve uddannelser.
Det ødelægger også integrationen på arbejdsmarkedet, og samtidig betyder det
, at unge mennesker ikke kan blive færdige med deres uddannelser, hvilket de ønsker.
Et yderligere forhold er, at hvis man får afbrudt sit læreforhold, og hvis der er lavet adgangsbegrænsning på ens uddannelse, er der ingen garanti for, at man kan færdiggøre uddannelsen.
Jeg spørger mig selv: Hvad skal det til for?
Hvorfor har De Radikale også her skibet sig ind
i noget sådant
Det er ganske, ganske tyndt, og det er meget, meget alvorligt, at man på det grundlag ændrer det og bryder enigheden, der har været omkring vores erhvervsuddannelser.
Jeg skal sige, at det er samme dag, man giver erhvervslivet og hermed A. P. Møller en garanti for, at de kan få den samme indtægt og en bedre indtægt i de næste 40 år, og samtidig gør man det, at man fuldstændig afgørende forringer skolepraktikken og garantien for at kunne lave en uddannelse for de unge mennesker i erhvervslivet.
Jeg spørger mig selv: Hvor er logikken henne, og hvor vil de unge mennesker søge hen, tror man i regeringen og hos Det Radikale og Dansk Folkeparti?
Jo, de vil søge over i gymnasiet, og resten vil ikke få en god faglig uddannelse, som de får i dag.
Jeg siger, som min kollega hr. Ole Vagn Christensen: A sejer welbekomme!
Jeg håber, at vi får magt, som vi har agt, nemlig til at lave det her om igen, når der er gået et par år.